CELEX: 52015PC0560
Language: fi
Date: 2015-11-10
Title: Ehdotus NEUVOSTON TÄYTÄNTÖÖNPANOPÄÄTÖS luvan antamisesta Latvian tasavallalle jatkaa yhteisestä arvonlisäverojärjestelmästä annetun neuvoston direktiivin 2006/112/EY 193 artiklasta poikkeavan toimenpiteen soveltamista

EUROOPAN KOMISSIO
            Bryssel 10.11.2015
            COM(2015) 560 final
            2015/0260(NLE)
            Ehdotus
            NEUVOSTON TÄYTÄNTÖÖNPANOPÄÄTÖS
            luvan antamisesta Latvian tasavallalle jatkaa yhteisestä arvonlisäverojärjestelmästä annetun neuvoston direktiivin 2006/112/EY 193 artiklasta poikkeavan toimenpiteen soveltamista
            
               
         
         
            
               PERUSTELUT
            
            
               1.EHDOTUKSEN TAUSTA
            
            
               •Ehdotuksen perustelut ja tavoitteet
            
            
               
                  Neuvosto voi yhteisestä arvonlisäverojärjestelmästä 28 päivänä marraskuuta 2006 annetun neuvoston direktiivin 2006/112/EY
                     1
                  , jäljempänä ’alv-direktiivi’, 395 artiklan nojalla antaa yksimielisesti komission ehdotuksesta jäsenvaltiolle luvan soveltaa mainitun direktiivin säännöksistä poikkeavia erityistoimenpiteitä veronkannon yksinkertaistamiseksi tai tietyntyyppisten veropetosten tai veron kiertämisen estämiseksi.
               
               
                  Latvian tasavalta, jäljempänä ’Latvia’, on komission 30. maaliskuuta 2015 saapuneeksi kirjaamalla kirjeellä pyytänyt lupaa jatkaa alv-direktiivin 193 artiklasta poikkeavan toimenpiteen soveltamista. Komissio on antanut alv-direktiivin 395 artiklan 2 kohdan mukaisesti Latvian pyynnön tiedoksi muille jäsenvaltioille 18. toukokuuta 2015 päivätyllä kirjeellä. Komissio on ilmoittanut Latvialle 20. toukokuuta 2015 päivätyllä kirjeellä, että sillä on kaikki pyynnön arvioimista varten tarvitsemansa tiedot.
               
               
                  Latvian hallitus haluaa jatkaa käännetyn verovelvollisuuden järjestelmän soveltamista puutavaran luovutuksiin.
               
               
                  Puutavaran luovutusten osalta Latvia oli tilanteessa, jossa hyvin monet toimijat eivät täyttäneet velvoitteitaan. Alan yritykset ovat yleensä pieniä jälleenmyyjiä, jotka usein katoavat jäljettömiin maksamatta veroviranomaisille veroa, jonka ne ovat veloittaneet luovutuksistaan. Ne antavat kuitenkin asiakkailleen alv-vähennykseen oikeuttavan kauppalaskun.
               
               
                  Käännetyn verovelvollisuuden järjestelmässä asiakas on alv-direktiivin 193 artiklassa säädetystä yleisestä säännöstä poiketen velvollinen maksamaan alv:n kotimaisista liiketoimista.
               
               
                  Tämä poikkeus otettiin alun perin käyttöön 24 päivänä tammikuuta 2006 annetulla neuvoston päätöksellä 2006/42/EY
                     2
                  . Puutavaran luovutuksia koskevan poikkeustoimenpiteen soveltamista jatkettiin 7 päivänä joulukuuta 2009 annetulla neuvoston täytäntöönpanopäätöksellä 2009/1008/EU
                     3
                  . Viimeksi poikkeuksen voimassaoloa jatkettiin 22 päivänä tammikuuta 2013 annetulla neuvoston täytäntöönpanopäätöksellä 2013/55/EU
                     4
                  .
               
               
                  Latvian veroviranomaisten raportista sekä pyynnöstä jatkaa poikkeustoimenpiteen soveltamista komissio ymmärtää, että olosuhteet, joiden perusteella poikkeus alun perin myönnettiin, ovat edelleen olemassa. Latvia väittää, ettei riski ole poistunut, vaikka kansalliseen talousarvioon maksettavaan arvonlisäveroon liittyvät petokset ja veronkierrot puutavaran luovutuksissa ovat määrällisesti vähentyneet käännetyn verovelvollisuuden käyttöönoton jälkeen. Yksi indikaattoreista, jotka osoittavat riskitason olevan yhä korkea, on niiden rekisteröityjen toimijoiden määrä, jotka verohallinto (SRS) on luokitellut peiteyrityksiksi tällä talouden alalla. Nämä toimijat tekevät keinotekoisia liiketoimijärjestelyjä vähentääkseen kansalliseen talousarvioon maksamansa arvonlisäveron määrää tai lisätäkseen muille näihin järjestelyihin osallistuville rekisteröidyille toimijoille kansallisesta talousarvioista takaisin maksettavan arvonlisäveron määrää. Latvian mielestä on tärkeää jatkaa käännetyn verovelvollisuuden järjestelmän soveltamista sahatavaraa koskevien liiketoimien arvonlisäverotukseen Latviassa.
               
               
                  Poikkeuksen soveltamista olisi sen vuoksi jatkettava määräaikaisesti.
               
            
            
               •Johdonmukaisuus suhteessa tällä politiikan alalla voimassa oleviin politiikkaa koskeviin säännöksiin
            
            
               
                  Muille jäsenvaltioille on myönnetty vastaavanlaisia alv-direktiivin 193 artiklaa koskevia poikkeuksia.
               
            
            
               •Johdonmukaisuus suhteessa unionin muuhun politiikkaan
            
            
               
                  Ei sovelleta.
               
            
            
               2.OIKEUSPERUSTA SEKÄ TOISSIJAISUUS- JA SUHTEELLISUUSPERIAATE
            
            
               •Oikeusperusta
            
            
               
                  Alv-direktiivin 395 artikla.
               
            
            
               •Toissijaisuusperiaate (muun kuin yksinomaisen toimivallan osalta) 
            
         
         
            
               
                  Kun otetaan huomioon ehdotuksen perustana oleva alv-direktiivin säännös, ehdotus kuuluu unionin yksinomaiseen toimivaltaan. Sen vuoksi toissijaisuusperiaatetta ei sovelleta. 
               
            
            
               •Oikeasuhteisuus
            
            
               
                  Ehdotus on suhteellisuusperiaatteen mukainen seuraavista syistä:
               
               
                  Päätös koskee jäsenvaltiolle sen omasta pyynnöstä annettavaa lupaa eikä siihen liity velvollisuuksia.
               
               
                  Lisäksi toimenpide on kohdennettu ja rajattu ainoastaan joihinkin veronmaksuvelvollisiin tavaran luovuttajiin, joiden kohdalla arvonlisäveron kantaminen on osoittautunut ongelmalliseksi. Koska poikkeuksen soveltamisala on rajattu, erityistoimenpide on tavoitteeseensa nähden oikeasuhteinen. 
               
            
            
               •Sääntelytavan valinta
            
            
               
                  Alv-direktiivin 395 artiklan mukaan yhteisistä arvonlisäverosäännöistä voidaan poiketa vain, jos neuvosto antaa siihen luvan komission ehdotuksesta tekemällään yksimielisellä päätöksellä. Neuvoston täytäntöönpanopäätös on parhaiten soveltuva sääntelytapa myös sen vuoksi, että se voidaan osoittaa yksittäisille jäsenvaltioille.
               
            
            
               3.JÄLKIARVIOINTIEN, SIDOSRYHMÄKUULEMISTEN JA VAIKUTUSTENARVIOINTIEN TULOKSET
            
            
               •Sidosryhmien kuuleminen
            
            
               
                  Ei sovelleta.
               
            
            
               •Asiantuntijatiedon käyttö
            
            
               
                  Ulkopuolisia asiantuntijoita ei tarvittu.
               
            
            
               •Vaikutusten arviointi
            
            
               
                  Päätösehdotuksen tavoitteena on veronkannon yksinkertaistaminen ja mahdollisten veropetosten ja veron kiertämisen estäminen, joten sillä voi olla myönteisiä taloudellisia vaikutuksia.
               
               
                  Vaikutukset ovat joka tapauksessa vähäiset poikkeuksen soveltamisalan kapeuden vuoksi.
               
            
            
               4.TALOUSARVIOVAIKUTUKSET
            
            
               
                  Ehdotuksella ei ole vaikutusta unionin talousarvioon.
               
            
            
               5.MUUT ASIAT
            
            
               •Täytäntöönpanosuunnitelmat sekä seuranta-, arviointi- ja raportointijärjestelyt
            
            
               
                  Ehdotus sisältää raukeamislausekkeen. Poikkeuksen voimassaolo päättyy ilman eri toimenpiteitä 31. joulukuuta 2018.
               
            
         
         
            
               
                  Mikäli Latvia haluaa kuitenkin jatkaa poikkeuksen soveltamista vuoden 2018 jälkeen, komissiolle olisi toimitettava arviointiraportti sekä soveltamisen jatkamista koskeva pyyntö viimeistään 1. huhtikuuta 2018.
               
            
            
               2015/0260 (NLE)
            
            
               Ehdotus
            
            
               NEUVOSTON TÄYTÄNTÖÖNPANOPÄÄTÖS
            
            
               luvan antamisesta Latvian tasavallalle jatkaa yhteisestä arvonlisäverojärjestelmästä annetun neuvoston direktiivin 2006/112/EY 193 artiklasta poikkeavan toimenpiteen soveltamista
            
            
               EUROOPAN UNIONIN NEUVOSTO, joka
            
            
               ottaa huomioon Euroopan unionin toiminnasta tehdyn sopimuksen ja erityisesti sen 291 artiklan 2 kohdan,
            
            
               ottaa huomioon yhteisestä arvonlisäverojärjestelmästä 28 päivänä marraskuuta 2006 annetun neuvoston direktiivin 2006/112/EY
                  5
                ja erityisesti sen 395 artiklan 1 kohdan,
            
            
               ottaa huomioon Euroopan komission ehdotuksen,
            
            
               sekä katsoo seuraavaa:
            
            
               (1)Latvian tasavalta, jäljempänä ’Latvia’, on komission 30 päivänä marraskuuta 2015 saapuneeksi kirjaamalla kirjeellä pyytänyt lupaa jatkaa niistä direktiivin 2006/112/EY säännöksistä poikkeavan toimenpiteen soveltamista, joissa säädetään siitä, kuka on velvollinen maksamaan arvonlisäveron (alv) veroviranomaisille.
            
            
               (2)Komissio on direktiivin 2006/112/EY 395 artiklan 2 kohdan mukaisesti antanut Latvian pyynnön tiedoksi muille jäsenvaltioille 18 päivänä toukokuuta 2015 päivätyllä kirjeellä. Komissio on ilmoittanut 20 päivänä toukokuuta 2015 päivätyllä kirjeellä Latvialle, että sillä on kaikki hakemuksen arviointia varten tarvitsemansa tiedot.
            
            
               (3)Neuvoston päätöksellä 2006/42/EY
                  6
                annettiin Latvialle lupa velvoittaa vastaanottaja maksamaan arvonlisävero puutavaran luovutuksissa. 
            
            
               (4)Poikkeustoimenpiteen soveltamisen joulukuun 31 päivään 2009 ulottuvaa määräaikaa on jatkettu kaksi kertaa, neuvoston täytäntöönpanopäätöksellä 2010/1008/EU
                  7
                ja neuvoston täytäntöönpanopäätöksellä 2013/55/EU
                  8
               .
            
            
               (5)Latvian veroviranomaisten tekemistä tarkastuksista ja järjestelyn soveltamisesta tehdystä asianmukaisesta analyysista ilmeni, että tämä nimenomainen poikkeus on ollut tehokas.
            
            
               (6)Komissio ymmärtää, että poikkeuksen soveltamisen perusteena ollut oikeudellinen ja tosiasiallinen tilanne on pysynyt muuttumattomana. Latvialle olisi sen vuoksi määräajaksi annettava lupa jatkaa kyseisen toimenpiteen soveltamista.
            
            
               (7)Jos toimenpidettä olisi jatkettava vuoden 2018 jälkeen, Latvian olisi toimitettava komissiolle arviointiraportti ja voimassaolon jatkamista koskeva pyyntö viimeistään 31 päivänä maaliskuuta 2018.
            
            
               (8)Poikkeustoimenpide ei vaikuta kielteisesti arvonlisäverosta kertyviin unionin omiin varoihin,
            
            
               ON HYVÄKSYNYT TÄMÄN PÄÄTÖKSEN: 
            
            
               1 artikla
            
         
         
            
               Korvataan täytäntöönpanopäätöksen 2009/1008/EU 2 artikla seuraavasti: 
            
            
               ”2 artikla
            
            
               Tämä päätös on voimassa 31 päivään joulukuuta 2018 asti. 
            
            
               Tässä päätöksessä säädetyn toimenpiteen voimassaolon jatkamista koskevat pyynnöt on toimitettava komissiolle viimeistään 31 päivänä maaliskuuta 2018, ja niiden mukana on oltava raportti, jossa toimenpiteen soveltamista on tarkasteltu uudelleen.”
            
            
               2 artikla
            
            
               Tämä päätös on osoitettu Latvian tasavallalle.
            
            
               Tehty Brysselissä
            
            
               
                     Neuvoston puolesta
               
               
                     Puheenjohtaja
               
            
         
         
            
                  
                     (1)
                  EUVL L 347, 11.12.2006, s. 1.
               
               
                  
                     (2)
                  EUVL L 25, 28.1.2006, s. 31.
               
               
                  
                     (3)
                  EUVL L 347, 24.12.2009, s. 30.
               
               
                  
                     (4)
                  EUVL L 22, 25.1.2013, s. 16.
               
               
                  
                     (5)
                  EUVL L 347, 11.12.2006, s. 1.
               
               
                  
                     (6)
                  Neuvoston päätös 2006/42/EY, tehty 24 päivänä tammikuuta 2006, luvan antamisesta Latvian tasavallalle jatkaa jäsenvaltioiden liikevaihtoverolainsäädännön yhdenmukaistamisesta annetun neuvoston kuudennen direktiivin 77/388/ETY 21 artiklasta poikkeavan toimenpiteen soveltamista (EUVL L 25, 28.1.2006, s. 31).
               
               
                  
                     (7)
                  Neuvoston täytäntöönpanopäätös 2009/1008/EU, annettu 7 päivänä joulukuuta 2009, luvan antamisesta Latvian tasavallalle jatkaa yhteisestä arvonlisäverojärjestelmästä annetun direktiivin 2006/112/EY 193 artiklasta poikkeavan toimenpiteen soveltamista (EUVL L 347, 24.12.2009, s. 30).
               
               
                  
                     (8)
                  Neuvoston täytäntöönpanopäätös 2013/55/EU, annettu 22 päivänä tammikuuta 2013, luvan antamisesta Latvian tasavallalle jatkaa yhteisestä arvonlisäverojärjestelmästä annetun direktiivin 2006/112/EY 193 artiklasta poikkeavan toimenpiteen soveltamista koskevan täytäntöönpanopäätöksen 2009/1008/EU muuttamisesta (EUVL L 22, 25.1.2013, s. 16).